정조 3년
己亥八月初三日辰時。上詣寧陵。擧動入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨尹塾。記事官李兢淵。假注書徐鼎修。記事官李信祜鄭東浚。以次侍立訖。上具戎服。乘輿出仁化門。至仁政殿月臺。上曰。禮房承旨。進前。有防進伏。上曰。今當遠陵行幸。禮當展拜太廟。而旣命遣官告由。景慕宮則纔亦躬拜。以寓出必告之意。況自我祖宗朝。皆行是禮。此則我朝家法也。且於先朝每當陵謁之時。必行展拜於眞殿。予小子。每敢修述舊典。不敢忽焉。今日。亦當奉審璿源殿。仍行展拜禮後發行。該房以此知悉。可也。仍詣萬安門外降輿。詣璿源殿。自內展拜訖。還出萬安門外乘輿。上曰。訓將兵判。進前。訓鍊大將洪國榮。兵曹判書鄭尙淳。進伏。上曰。今番幸行。程路甚遠。非比近陵擧動也。蓋師行百里之外。師律所在。凡於行陣之際。軍容所當整齊。無至有雜遝違律之弊。可也。我國。文治是尙。武備不修。故人不習兵。兵不習鍊。每當行軍。雖於一舍之地。一食之頃。少爾驅馳。則輒皆喘息靡定。或投戈顚仆。或脫伍散落。而將帥不以此爲怪。軍兵知以爲常事。師律之紊亂。莫此爲甚矣。矧今法綱掃地。命令不行之時。尤豈非着意修擧處乎。至又訓局。卽三軍司命之地。元戎。乃國家莫重之任也。昔唐玄宗。卽一中主。而開元之初。講武驪山。因軍法失儀。置兵部尙書郭元振於法。史。至今稱之。今予惟玆之敎。殆若誓師。訓將其宜勉之。至於扈駕事務。衛內巡綽。亦是本兵之任。兵判其亦勉㫋。可也。尙淳國榮等。受命而退。上曰。今番承傳宣傳官。可謂自中極擇之人。皆予撫摩成就者也。若於師律所係。不謹承接。凡坐作進退之號令。不以節度從事。則爾輩難免重律。以此預爲知悉。着念擧行。可也。宣傳官申應周等。俯伏承命而退。義翊進前曰。宣傳官請出信箭。以授奉持人。而別差備信箭。亦爲請出矣。上曰。此信箭。卽古所謂彤弓彤矢也。我國曾於皇朝。受九章之服九錫之恩。而此信箭。亦受賜之物。予於聽政初。先大王以此錫予。蓋宮中流傳之物也。自昔每當師行之時。必立此箭於駕前。是乃專征伐之意。諸臣亦不可不知矣。上至仁政門外。降輿乘馬。出興仁之門。宣傳官跪告廣津晝停所。上曰。知道。宣傳官趨出。馳傳於先廂陣。少頃宣傳官。跪稟開金大吹打。啓行。上曰。知道。駕到關王廟前路。上曰。兵房承旨。進前。義翊。進伏。上曰。引宋祖軍行必拜之禮。我朝肅祖英考。亦有展拜之擧。予小子敢不遵行。伊時有百官參班之儀。而今番則陪班稍遠。必當遲滯。百官行禮。姑爲安徐。上仍詣廟大門外。下馬乘輿。至門內降輿。左右通禮前導。至廟階上。宣傳官以軍樂旗幟。列於庭之左右如常儀。左右通禮導上。詣殿內板位。行再拜禮。樂作。禮訖。樂止。通禮前導出。至乘輿所。上乘輿。至大門外。降輿乘馬。宣傳官。跪稟。開金大吹打。啓行。駕至華陽亭。微雨始作。有頃不止。義翊進前曰。奉傘驛卒。雨傘。不爲待令。事極駭然。當該進排官。爲先査治。何如。上曰。其委折査問以奏。可也。義翊曰。臣承命査問。則雨傘雖已待令。奉持驛卒。不爲等待。故遲滯云矣。上曰。驛卒誰爲次知乎。義翊曰。京畿都事所掌矣。上曰。京畿都事。記過拿入。上命駐蹕。有頃。上曰。畿營距此雖稍遠。都事則必以秪迎。來候此地。而不待大駕之過。豈可經先還歸乎。路上久駐。徒損事體。拿入京畿都事。更令晝停所待令。駕進發。至馬場西北隅。啓螺及招搖旗。不爲前進。上命宣傳官。問其委折。宣傳官承命出問後。回奏曰。啓螺及招搖旗次知宣傳官。誤認駐駕。不發行鼓云矣。義翊曰。次知宣傳官之不發行鼓。極爲駭然。爲先記過。何如。上曰。知道。宣傳官。因卽傳命拿入。啓螺宣傳官田益顯。招搖旗宣傳官任屹。以次拿入。上曰。路次推治。殊近屑越。次知宣傳官。更爲拿待於行在所。可也。因命拿出。駕至廣津晝停所。上曰。都民之挾路觀光者。分付京兆及金吾。勿使禁逐。可也。宣傳官跪稟鳴鑼邊。旗幟分立左右。鳴金。吹打止。上下馬。入幕次。少頃。通禮跪。啓請出次。上將出次。宣傳官稟放信砲。上出幕次。乘輿至船艙所。上曰。許多軍兵。若皆一時渡涉。則紛沓之中。傷人可慮。宣傳官各持令旗。分往諸處。使之以次乘船。從容渡涉。可也。兵曹判書鄭尙淳。跪啓放陞船砲。上降輿。御龍舟。先廂將士龍虒營將士。在龍舟之左。左曳船之外。後廂將士京畿營旗鼓。在龍舟之右。右曳船之外。俱挾龍舟。扈駕而渡。尙淳跪啓放行船砲。宣傳官啓請擧起火一枝。又稟開金大吹打。各營亦皆放砲。擧起火吹打以應之。上曰。軍兵渡涉者幾何乎。義翊曰。各營軍兵。幾盡上船。而先廂則已渡泊彼邊矣。上曰。行船砲。各營旣皆應之。則砲聲又出。何也。國榮曰。砲聲無端役出。極爲驚駭矣。左議政徐命善曰。軍中號令。何等嚴愼。而各營無端放砲。萬萬駭怪矣。上曰。宣傳官出去。査覆以奏。可也。申應周承命出去。少頃回奏曰。御營陣中。誤爲放砲。故各營皆爲應砲云矣。上曰。無端放砲。殊極駭然。御營大將。爲先記過。待令。上曰。予於先朝戊子年。陪駕詣獻陵時渡此津。而伊時則軍器寺官在挾船。誤聽御船上號令。亦爲非時放砲。故先大王渡涉後。仍命回示該官員於三軍矣。今番又有此誤放之擧。先後事之相符。亦可謂不偶矣。命善曰。伏聞聖敎。此事果不偶然矣。上曰。戊子年行幸時。日氣。亦如今日。到馬場乍雨。到晝停卽晴。今亦然。不但軍兵免霑濕之患。天氣昭朗。亦不甚熱。殊可幸也。領議政金尙喆曰。乍雨卽晴。御路無塵。許多軍兵。俱免沾濕。實爲欣幸矣。臣於戊子年。亦以陪班渡此。而日氣之前後相同。果如聖敎。臣等之心。亦不勝感愴矣。上曰。予之今日此行。寔遵先志而復渡此江。仰惟昔日。予懷感慕。其何堪乎。上曰。此江下流。卽松坡津乎。義翊曰。然矣。上顧謂侍臣曰。漫山赤子。遍野黃雲。極可堪賞。然年事之幸獲登稔。寔由於皇天眷顧蒼生。惟予否德。豈或致此乎。嗣歲之屢登。方切祈祝。至於觀光民人。如堵如墻。可以億萬計。携老携幼。嗔咽委滿。予於今日。臨此地。對此民。憧憧一念。思所以無一夫不獲之方。而所恃者。亦在於卿等協輔之功也。尙喆命善曰。伏承聖敎。下情不勝感歎。年事之豊登。生齒之蕃殖。莫非皇天眷顧之恩。聖上撫育之化。而至於臣等。魯莽不似。無一分裨補之效。實爲惶愧矣。尙喆曰。殿下以無一夫不獲之念。耿耿于中。此實大聖至仁至慈之德也。誠能推是心。而做實政。無使今日御船上之念。或忽於處宮中之時。則生民幸甚。國家幸甚矣。上曰。君猶舟也。民猶水也。予今御舟臨民。觸物興懷。益切兢愓矣。大抵人心之感。多在於遇物之時。古人所謂觸類以長者。政道予今日也。昔我聖祖。作舟水圖。命詞臣。撰其銘。序其事。聖祖之敬畏一念。不以宴安幽獨而或忽。卽此一圖。庶可以仰體其萬一。惟予小子。臨水興思曰。有云云者。是誠石火消息。自顧不任慙悚也。國榮曰。今夫億萬生靈。爲瞻羽旄而來。如堵如墻。誠如聖敎。而此輩。豈皆安業樂生之人也。或有不堪愁苦之情者。或有不勝困窮之阨者。今以安樂之人。較此愁困之類。則樂者必少。愁者必多。只以外面視之。似皆無所求者。而唉此幽鬱之情。殿下將何以燭其隱而恤其憂乎。故古之聖王。尊居九五。俯臨億兆。凜乎若朽索之御六馬者。誠以此也。伏望。留念焉。上曰。卿言好矣。義翊曰。知申所達。誠爲切當矣。有防曰。殿下俄者下敎。可謂透金石而感䐁魚也。伏望推此心以往。則豈有知不艱行惟艱之嘆乎。上曰。諸臣所達。當爲體念矣。上命宣饌。賜酒船上。諸臣皆侍食。上命宣傳官。持饌一器酒一壺。乘夾船往傳于中營以下諸將官。因敎曰。酒饌些略。不能遍及於卒伍。是可嘆也。義翊曰。諸玉堂有稟達事。來詣請對矣。上曰。入侍。校理權以綱。副校理尹行元吳大益。修撰徐有成趙鼎鎭。副修撰沈樂洙尹行修。以次進前奏曰。軍中紀律。何等嚴重。而御營陣中。誤爲放砲。以致諸營之應砲。事極驚駭。罪關軍律。臣等以爲當該大將。爲先削職宜矣。上曰。依啓。出擧條義翊曰。諸玉堂之請罪御將也。初以罷職仰奏。繼以削職爲請。啓事體段。何等嚴重。而前後措辭之若是慌亂。誠極未安。入侍諸玉堂。一倂推考。何如。上曰。依爲之。出擧條命善曰。論人宜有商量。勘律尤當端的。而俄者儒臣之奏。語多有未妥處。末梢或罷或削之請。亦甚失體。諸玉堂。一倂從重推考。何如。上曰。依爲之。出擧條上命書傳敎曰。摠戎使李柱國。爲御營大將。義翊曰。新除授御營大將李柱國。卽爲牌招。傳授命召。何如。上曰。依爲之。義翊曰。新除授捕盜大將。待下批牌招。傳授命召及大將牌傳令牌。何如。上曰。依爲之。出擧條上曰。留都捕將。禁將兼察。出榻敎上曰。摠戎留都軍兵。禁將都領。摠戎中軍下來間。禁衛中軍領軍。出榻敎龍舟進泊船艙所。宣傳官跪啓鳴金吹打止。尙淳跪啓放下船砲訖。宣傳官跪稟鳴金邊。旗幟分立三行。上降座乘輿下龍舟。義翊曰。守禦使。當有栗木亭迎接節次。故曾於筵中。以津頭祗迎後先詣陣上之意。已有定奪云云。以此送言于臣。而今方先詣云矣。上曰。知道。上降輿乘馬。宣傳官跪稟。開金大吹打啓行。上曰。訓局前排。遠路連爲驅馳。誠爲可悶。分其一半。使之待候於迎接所。守禦廳前排。與訓局前排一半。作內外行排立。可也。上曰。守禦廳待令御前前排。極其鮮明無。異訓局前排。殊可尙也。宜有激勸之道。當該次知敎鍊官。各給弓箭一部。可也。上曰。守禦廳敎鍊官一人。待令於駕前近處。凡有下詢。使之仰對。可也。駕到栗木亭前路。上下馬。入幕次。改御金甲。乘馬。到迎接所。尙淳跪啓稟。旗鼓在前。請駐蹕。宣傳官奉藍白信箭前行。宣傳官跪稟。鳴金止螺。吹打止。宣傳官跪稟放信砲。守禦營。亦放砲。吹天鵞聲。點旗吶喊。共三次。宣傳官請開金大吹打。守禦陣中。亦吹打以應之。於是駕進發。入作門內。守禦使徐命膺。具甲冑。率中軍以下各營將。跪迎路左。各兵平列於守禦使之後。尙淳跪啓請駐蹕。義翊跪稟傳敎訖。因退立。稱有敎。尙淳擧手旗。高聲宣敎曰。敬勞卿等之軍。宣敎訖。上命宣傳官。持信箭傳于守禦使曰。卿率卿營兵。爲先驅。可也。守禦使與中軍。率軍兵一半爲先驅。一半爲扈駕殿後。又以守禦廳京鄕旗鼓吹打。在駕前。迎駕以行。上至南城外。上曰。守禦廳敎鍊官之待令於駕前者。極爲伶俐。有問輒對。多識古事。其姓名誰也。義翊曰。問其姓名。則乃延德雨云矣。上因命駐蹕。周覽城池。凡有下詢。德雨俱以仰對。上曰。京軍門將校。素稱解事。而不料山城校屬。亦有如許諳鍊者也。山川道里。或可領略。坐作進退。亦能通曉。信乎才無遐邇之殊也。卽此一事。可見用人之爲難。因此思之。遐方抱才莫能展施之類。將不知其爲幾輩矣。駕發至南門外峴。命以酒肴。分賜兵房承旨及諸史官。仍進發到南門。上曰。城門扁額。誰所書也。德雨對曰。主將臣徐命膺所書也。今番城役。雉蝶門樓。無不修改。四門扁額。亦皆新造矣。上謂義翊曰。四門扁類。竝命告達。可也。義翊承命。問於德雨德雨對曰。東門則左翼。西門則右翼。北門則全勝。此門則至和矣。上入南門。至行宮門外。宣傳官跪稟鳴金邊。旗幟分立左右。上入宮門下馬御正堂。宣傳官跪稟鳴金吹打止。諸臣以次陞殿。承史於立御座左右。雲寶劍在其後。重行列立堂上堂下。侍衛竝在階上。東西形色前排。重行分列於庭中左右。上命守禦使參現。各班竝以次參現。宣傳官跪稟回信地吹打。守禦使以下。竝趨出轅門。上降座入便次。擇甲胃御戎服。還出陞座。兵判以下諸將臣。皆釋甲冑。還就侍立位。上曰。守禦使入侍。命膺進伏。上曰。本營軍兵。今日必多勞苦矣。命膺曰。積年不鍊之兵。猝然赴陣。幸免大段失儀。實爲多幸矣。上曰。驪利扈衛之軍。皆是守禦軍。則守禦使旣已隨駕。而不爲領軍。可乎。卿其自此領軍前導。可也。上曰。山城四城門及十三暗門鎖鑰。守禦使句管。可也。上謂命膺曰。赴操校卒。旣多勞苦。不可無慰恤之擧矣。仍命書傳敎曰。宜有慰恤之政。亦不可濫雜。明日詣利川後。守禦中軍留在。赴操校卒。與廣州府尹眼同。依觀武才例。初試試取。文武科殿試。亦當一體親臨。殿試規矩。待下敎擧行。又命書傳敎曰。守禦將士觀武才初試時規矩。將校則以柳葉箭一中。帿箭一中。取一技。軍兵則以鳥銃一中。柳葉箭一中取一技。入格人。使之書啓。上命退。承史侍衛諸臣。以次退出。